Σπάρτο Κοζάνης

Το Σπάρτο είναι ένα ημιορεινό χωριό (υψόμετρο 360 μ.) της περιφερειακής ενότητας της Κοζάνης, στην Περιφέρεια της Δυτικής Μακεδονίας. Απέχει από την πόλη της Κοζάνης δεκαέξι (16,0) χιλιόμετρα. Πριν το 1927 ονομαζόταν Σαρτακλί και έπειτα με το ΦΕΚ18/1927 άλλαξε η ονομασία του σε "Σπάρτον".  

Το Σπάρτο βρίσκεται στη περιοχή Τσιαρτσιαμπά, κοντά στη λίμνη του Πολυφύτου. Με το Πρόγραμμα Καποδίστριας αποτέλεσε δημοτικό διαμέρισμα του Δήμου Ελιμείας. Με το Πρόγραμμα Καλλικράτης, ο Δήμος Ελιμείας συνενώθηκε με άλλους δήμους στο Δήμο Κοζάνης, του οποίου πλέον το Σπάρτο αποτελεί τοπική κοινότητα.

Σύμφωνα με τον Κ. Γουναρόπουλο, το έτος 1872 στο Σπάρτο υπήρχαν 80 σπίτια Τούρκων γεωργών. Το 1923 εγκαταστάθηκαν στο χωριό περί τις 80 οικογένειες Ποντίων προσφύγων, στους οποίους δόθηκαν σπίτια και αγροκτήματα. Το 1944 το μισό χωριό κάηκε από τους Γερμανούς και έπειτα κάηκε εκ νέου, ολόκληρο, στον Εμφύλιο Πόλεμο, το 1946. 

Στην απογραφή του 2001 αριθμούσε 151 κατοίκους, ενώ στην απογραφή του 2011 αριθμούσε 110 κατοίκους. Είναι ένα γεωργικό χωριό, με κύριες καλλιέργειες τα σιτηρά, τα καπνά κλπ. Στο χωριό δε λειτουργεί σχολείο, καθώς οι νέοι με τις οικογένειές τους έχουν μετακινηθεί στα αστικά κέντρα. Ο ναός της ενορίας είναι ο "Ευαγγελισμός της Θεοτόκου", ο οποίος όμως δεν χρησιμοποιείται μετά τον σεισμό του 1995, διότι κρίθηκε ακατάλληλος. Στον λόφο που βρίσκεται στα δύο χιλιόμετρα μετά το χωριό, με κατεύθυνση προς τη λίμνη, υπάρχει το ξωκλήσι του Προφήτη Ηλία, ένα όμορφο εκκλησάκι με μοναδική θέα. 

Στα 9,5 χιλιόμετρα βρίσκεται η κωμόπολη της Αιανής, με τον αρχαιολογικό της χώρο και το εξαιρετικό αρχαιολογικό μουσείο, όπου υπάρχουν ευρήματα από όλη την γύρω περιοχή και από το Σπάρτο.

Παραπομπές 
Ονομασία χωριού http://pandektis.ekt.gr/pandektis/handle/10442/169345

Πληθυσμός χωριού https://www.statistics.gr/el/statistics/-/publication/SAM05/2001

Πληροφορίες χωριού https://www.hellenicaworld.com/Greece/Geo/gr/SpartoKozanis.html

Μουσείο Αιανής https://www.mouseioaianis.gr/

Χωριά του νομού Κοζάνης
Δήμος Κοζάνης